Hafi strax samband við Valitor
Valitor hafa ekki borist upplýsingar um að neinn hafi gefið upp kortaupplýsingar sínar í tengslum við svikatölvupóst sem sendur var út í nafni fyrirtækisins í gær á fjölda einstaklinga. Móttakendum var tilkynnt að kort þeirra væru lokuð og til þess að opna þau að nýju þyrfti að gefa upp kortaupplýsingar.
Jónína Ingvadóttir, deildarstjóri í markaðsdeild Valitors, segir brýnt að þeir sem það hafi gert hafi strax samband við þjónustuver fyrirtækisins.
"Ég vil koma því á framfæri að ef einhverjir einstaklingar hafa ýtt á þennan hlekk eða gefið upp einhverjar upplýsingar, þá skulu þeir hafa samband við þjónustuverið okkar. Þá gerum við viðeigandi ráðstafanir, lokum kortum o.s.frv. til að koma í veg fyrir tjón," segir hún í samtali við mbl.is. Símanúmer þjónustuversins er 525-2000.
Lögregla hefur tekið við rannsókn málsins
Aðspurð segir Jónína að málið sé nú á borði lögreglu og viðeigandi yfirvalda. Ekki er vitað um tilvik þar sem upplýsingar voru gefnar upp, en þó hafi einhverjir haft samband sem ýtt hafi á umræddan hlekk.
"Á þessari stundu vitum við ekki til þess að neinn hafi orðið fyrir tjóni, sem betur fer," segir hún.
"Ég veit að lögreglan þekkir svona mál, þetta er svipað og þau mál sem við höfum séð þar sem sendir hafa verið út póstar í nafni annarra fyrirtækja. Þetta er ekki árás á kerfið okkar eða leki úr því," bætir Jónína við.
Ekki er vitað hve margir fengu tölvupóstinn í gær, en ljóst er að ekki er eingöngu um korthafa Valitors að ræða.
"Þetta eru ekki bara okkar viðskiptavinir, heldur allur almenningur, bæði korthafar og þeir sem eru ekki korthafar. Þessu er ekki beint að viðskiptavinum okkar sérstaklega, heldur sent út á stóran hóp af handahófi," segir Jónína.
Valitor hafa ekki borist upplýsingar um að neinn hafi gefið upp kortaupplýsingar sínar í tengslum við svikatölvupóst sem sendur var út í nafni fyrirtækisins í gær á fjölda einstaklinga.
Móttakendum var tilkynnt að kort þeirra væru lokuð og til þess að opna þau að nýju þyrfti að gefa upp kortaupplýsingar.
Jónína Ingvadóttir, deildarstjóri í markaðsdeild Valitors, segir brýnt að þeir sem það hafi gert hafi strax samband við þjónustuver fyrirtækisins.
Aðspurð segir Jónína að málið sé nú á borði lögreglu og viðeigandi yfirvalda.
Ekki er vitað um tilvik þar sem upplýsingar voru gefnar upp, en þó hafi einhverjir haft samband sem ýtt hafi á umræddan hlekk.